b'\n_START_ARTICLE_\nAnurognathidae\n_START_SECTION_\nNaziv i filogenija\n_START_PARAGRAPH_\nFranz Nopcsa von Fels\xc5\x91-Szilv\xc3\xa1s je 1928. dao nazive porodici Anurognathidae i potporodici Anurognathinae, sa rodom Anurognathus kao tipi\xc4\x8dnim rodom. Naziv Anurognathidae prvi je iskoristio Oskar Kuhn 1967. godine. I Alexander Kellner i David Unwin su 2003. definirali tu grupu kao \xc4\x8dvorni kladus: posljednjeg zajedni\xc4\x8dkog pretka rodova Anurognathus i Batrachognathus i svih njegovih potomaka._NEWLINE_Filogenija porodice Anurognathidae nije sigurno utvr\xc4\x91ena. Prema nekim analizama, poput Kellnerovih, svrstavaju ih na vrlo bazalno mjesto na evolutivnom stablu pterosaura. Me\xc4\x91utim, oni imaju i neke zajedni\xc4\x8dke osobine sa naprednijom skupinom Pterodactyloidea, poput kratkih i sraslih repnih kostiju. Analiza Briana Andresa iz 2010. ukazala je na to da su Anurognathidae i Pterodactyloidea sestrinski taksoni. To bolje odgovara situaciji sa njihovim fosilnim ostacima, budu\xc4\x87i da rani anurognatidi nikada nisu otkriveni i da nedostaju ostaci koji bi pokrili prazninu od preko 60 milijuna godina.\n_START_SECTION_\nOsobine\n_START_PARAGRAPH_\nZa razliku od svih ostalih pterosaura, anurognatidi su imali kratku glavu sli\xc4\x8dnu \xc5\xbeabljoj, sa zaobljenom nju\xc5\xa1kom i velikim otvorima na lubanji. Parna premaksilarna kost bila je spojena i sa o\xc5\xa1tro uspinju\xc4\x87im oko\xc5\xa1tanjem \xc4\x8dinila je prednji kraj nosnih otvora. Njihovi malobrojni zubi bili su maleni, \xc5\xa1picasti i postavljeni okomito u \xc4\x8deljusti sa velikim razmakom me\xc4\x91u sobom. Anurognatidi su vjerojatno bili insektojedi. Na fosilu jednog Jeholopterusa prona\xc4\x91ene su strukture sli\xc4\x8dne ko\xc5\xbei._NEWLINE_Kao i svi primitivni pterosauri, anurognatidi su imali relativno kratke kosti zape\xc5\xa1\xc4\x87a. Raspon krila iznosio je najvi\xc5\xa1e pola metra. Za usporedbu, dimofrodontidi su u usporedbi sa tijelom imali du\xc5\xbea krila. Peti no\xc5\xbeni prst bio je tanak, dug i mogao se postaviti okomito ostalim prstima. Rep im je bio kratak, srastao i kod Anurognathusa se sastojao od samo jedanaest pr\xc5\xa1ljena.'